Document ID: 32007R1537

KOMISIJAS REGULA (EK) Nr. 1537/2007
(2007. gada 20. decembris),
ar ko ražotāju organizācijām paredz kompensācijas par tunzivīm, kas laikā no 2007. gada 1. janvāra līdz 31. martam piegādātas apstrādes nozarei
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. decembra Regulu (EK) Nr. 104/2000 par zvejas un akvakultūras produktu tirgu kopīgo organizāciju (1) un jo īpaši tās 27. panta 6. punktu,
tā kā:
(1)
Ar dažiem nosacījumiem Regulas (EK) Nr. 104/2000 27. pantā paredzēto kompensācijas izmaksu par tunzivju daudzumiem, kuri piegādāti apstrādes nozarei kalendārajā ceturksnī, kura cenas reģistrētas, var piešķirt Kopienas tunzivju ražotāju organizācijām, ja gan ceturkšņa vidējā reģistrētā pārdošanas cena Kopienas tirgū, gan importa cena, kurai, ja vajadzīgs, pieskaitīta piemērotā kompensācijas maksa, ir zemāka par 87 % no attiecīgā produkta Kopienas ražotāju cenas.
(2)
Veicot Kopienas tirgus stāvokļa analīzi, konstatēts, ka laikā no 2007. gada 1. janvāra līdz 31. martam gan ceturkšņa vidējā pārdošanas cena, gan importa cena, kuras minētas Regulas (EK) Nr. 104/2000 27. pantā, garspuru tunzivij (Thunnus alalunga) ir bijusi zemāka par 87 % no spēkā esošās Kopienas ražotāju cenas, kas noteikta ar Padomes Regulu (EK) Nr. 1969/2006 (2).
(3)
Tiesības uz kompensācijas izmaksu ir jānosaka, pamatojoties uz pārdotajiem apjomiem, par ko izrakstīti faktūrrēķini, kuru datumi atbilst attiecīgajam ceturksnim, un kas izmantoti, lai aprēķinātu mēneša vidējo pārdošanas cenu saskaņā ar 4. pantu Komisijas 2001. gada 9. novembra Regulā (EK) Nr. 2183/2001, ar ko nosaka sīki izstrādātus noteikumus Padomes Regulas (EK) Nr. 104/2000 piemērošanai kompensācijas pabalstu piešķiršanai par tunzivīm, kas paredzētas apstrādes rūpniecībai (3).
(4)
Saskaņā ar Regulas (EK) Nr. 104/2000 27. panta 2. punktu kompensācijas lielums nekādā gadījumā nedrīkst pārsniegt starpību starp robežlīmeni un vidējo attiecīgā produkta pārdošanas cenu Kopienas tirgū vai vienotās likmes summu, kas vienāda ar 12 % no robežlīmeņa vērtības.
(5)
Daudzumi, par kuriem attiecīgajā ceturksnī var izmaksāt kompensācijas, nekādā gadījumā nedrīkst pārsniegt maksimālo daudzumu, kas noteikts Regulas (EK) Nr. 104/2000 27. panta 3. punktā.
(6)
Garspuru tunzivs (Thunnus alalunga) daudzumi, kas pārdoti un piegādāti Kopienas muitas teritorijā izveidotai apstrādes nozarei, attiecīgajā ceturksnī pārsniedza daudzumus, kurus pārdeva un piegādāja atbilstošajā ceturksnī trijos iepriekšējos zvejas gados. Tā kā šie daudzumi pārsniedz Regulas (EK) Nr. 104/2000 27. panta 3. punktā noteikto maksimālo daudzumu, minēto produktu kopējie daudzumi, par kuriem pienākas kompensācija, ir jāierobežo.
(7)
Piemērojot Regulas (EK) Nr. 104/2000 27. panta 4. punktā paredzēto maksimālo daudzumu, katrai ražotāju organizācijai piešķiramās izmaksas aprēķināšanas nolūkā daudzumi, par kuriem jāveic izmaksas, ir jāsadala starp attiecīgajām ražotāju organizācijām proporcionāli to saražotajiem daudzumiem 2004., 2005. un 2006. zvejas gada atbilstošajā ceturksnī.
(8)
Šajā regulā paredzētie pasākumi ir saskaņā ar Zvejas produktu pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 104/2000 27. pantā paredzēto kompensācijas izmaksu par garspuru tunzivīm (Thunnus alalunga) piešķir par laika posmu no 2007. gada 1. janvāra līdz 31. martam.
Izmaksu maksimālais apjoms saskaņā ar Regulas (EK) Nr. 104/2000 27. panta 2. punkta pirmo un otro ievilkumu ir EUR 5 par tonnu.
2. pants
1. Garspuru tunzivju (Thunnus alalunga) kopējie daudzumi, par kuriem pienākas kompensācija, ir 34,320 tonnas.
2. Kopējā daudzuma sadalījums attiecīgajām ražotāju organizācijām ir noteikts šīs regulas pielikumā.
3. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 20. decembrī

Labels: 3
17
5
6